b'\n_START_ARTICLE_\nRahvuslik Koonderakond\n_START_SECTION_\nAjalugu\n_START_PARAGRAPH_\nErakonna asutasid monarhia pooldajad 9. detsembril 1918. Partei eelk\xc3\xa4ijaks oli juba autonoomia ajal tekkinud Soome Erakond (Suomalainen puolue; niinimetatud vanasoomlased). Koonderakonna loomisel liitus sellega ka osa Noorsoome Erakonna liikmeid.\n_START_SECTION_\nP\xc3\xb5him\xc3\xb5tted\n_START_PARAGRAPH_\nErakonna kandvateks ideedeks on vabadus, vastutus ja demokraatia; v\xc3\xb5rdsed v\xc3\xb5imalused, haridus, kannustamine, sallivus ja hoolivus. R\xc3\xb5hutatakse isikukesksust ja ettev\xc3\xb5tlikkust. Koonderakond on ainuke suurem erakond Soomes, kes pooldab \xc3\xbchinemist NATOga.\n_START_SECTION_\nInimesed\n_START_PARAGRAPH_\nErakonna esimees oli 2004\xe2\x80\x932014 peaminister Jyrki Katainen. Valitsusse kuulusid koonderakondlastest ka v\xc3\xa4liskaubanduse ja Euroopa asjade minister Alexander Stubb, regionaalminister Henna Virkkunen, p\xc3\xb5llu- ja metsamajandusminister Jari Koskinen, majandusminister Jyri H\xc3\xa4k\xc3\xa4mies ja sotsiaalminister Paula Risikko._NEWLINE_Mari Kiviniemi valitsusse kuulusid erakonna esindajatena rahandusminister Jyrki Katainen, v\xc3\xa4lisminister Alexander Stubb, siseminister Anne Holmlund, kaitseminister Jyri H\xc3\xa4k\xc3\xa4mies, haridusminister Sari Sarkomaa, kommunikatsiooniminister Suvi Lind\xc3\xa9n, teine sotsiaalminister Paula Risikko ja eluasememinister Jan Vapaavuori. _NEWLINE_Endine partei esimees Sauli Niinist\xc3\xb6, kes saavutas 2007. aasta parlamendivalimistel Soome k\xc3\xb5igi aegade suurima h\xc3\xa4\xc3\xa4ltesaagi, oli tollase Eduskunna esimees. Viimaste aegade tuntumate koonderakondlaste hulka kuuluvad teiste seas Ben Zyskowicz, Iiro Viinanen, Ilkka Kanerva, Harri Holkeri, Ilkka Suominen, Pertti Salolainen, Kirsi Piha ja Riitta Uosukainen.\n_START_SECTION_\nTulemused valimistel\n_START_PARAGRAPH_\nParlamendivalimistel on erakonna populaarsus enamasti olnud veidi alla v\xc3\xb5i \xc3\xbcle 20%._NEWLINE_2011. aasta valimistel sai Rahvuslik Koonderakond 20,38 protsenti h\xc3\xa4\xc3\xa4ltest ja 44 kohta eduskunnas._NEWLINE_2007. aasta valimistel oli Koonderakond suurim v\xc3\xb5itja v\xc3\xb5rreldes 2003. aastaga ning sai Soome Keskerakonna j\xc3\xa4rel teise koha, mis andis 200-kohalises eduskunnas 50 kohta._NEWLINE_Euroopa Parlamendis on kolm Koonderakonna esindajat, kes kuuluvad Euroopa rahvapartei ja Euroopa demokraatide saadikur\xc3\xbchma (EPP-ED). Eelmises europarlamendi koosseisus oli neli esindajat._NEWLINE_Koonderakonna vennaspartei Eestis on Isamaa ja Res Publica Liit.'